AGEติดเครื่องยนต์ครบ 4 ตัวปี 55 ยอดขาย 2 หมื่นล้านไม่ไกลเกินฝัน
ในปี 2555 น่าจะเป็นปีมังกรทองของบริษัท เอเชีย กรีน เอนเนอจี (AGE)
29 ธ.ค. 2554

ในปี 2555 น่าจะเป็นปีมังกรทองของบริษัท เอเชีย กรีน เอนเนอจี (AGE) 
เนื่องจากจะมีธุรกิจครบ 4 ประเภท ตามเป้าหมายที่ตั้งใจไว้ เพื่อทำหน้าที่ขับเคลื่อนธุรกิจให้เติบโตอย่างมั่นคง ส่งผลให้รายได้และกำไรทะยานขึ้นอย่างมีนัยสำคัญ
“พนม ควรสถาพร” ประธานกรรมการบริหาร กรรมการผู้จัดการ AGE เล่าให้ฟังว่า บริษัทวางแผนที่จะดำเนินธุรกิจทั้งหมด 4 กลุ่ม เพื่อทำธุรกิจตั้งแต่ต้นน้ำจนถึงปลายน้ำ โดยในปี 2555 จะต้องมีเหมืองถ่านหินเป็นของตัวเองและร่วมลงทุนในธุรกิจโรงไฟฟ้าด้วย นอกจากการขายถ่านหินและธุรกิจคลังสินค้าที่มีอยู่แล้ว ตอนนี้บริษัทกำลังเจรจาขอซื้อเหมืองถ่านหินในอินโดนีเซีย 2-3 แห่ง ซึ่งก็หวังว่าการเจรจาจะสามารถจบลงได้ 1 แห่งในไตรมาสแรก 2555 มูลค่าการลงทุนกว่า 2,000 ล้านบาท 
ส่วนแหล่งเงินทุนนั้น บริษัทจะไม่รบกวนผู้ถือหุ้น ไม่เพิ่มทุนจดทะเบียน แต่จะกู้เงินจากธนาคารไทยพาณิชย์ ซึ่งได้รับอนุมัติวงเงินแล้ว 1,500 ล้านบาท และที่เหลือใช้เงินของบริษัทเอง ทั้งนี้บริษัทมีนโยบายใช้เงินกู้ยืมไม่เกิน 3 ใน 4 ของเงินลงทุน 
นอกจากนี้ ยังมีความหวังว่าน่าจะสรุปผลการเจรจาซื้อเหมืองถ่านหินที่อินโดนีเซียแห่งที่ 2 ได้ในปี 2555 เช่นเดียวกัน ซึ่งหากซื้อได้จริง ก็จะต้องคิดเรื่องการหาเงินทุนช่องทางใหม่ๆ เช่น การเพิ่มทุนจดทะเบียนก็เป็นไปได้ เพราะบริษัทมีทุนเรียกชำระแล้วต่ำอยู่ในปัจจุบัน
“เราจะต้องมีเหมืองถ่านหินเป็นของตัวเอง เพราะการซื้อถ่านหินแล้วมาส่งขายต่อให้กับลูกค้าได้มาร์จินต่ำแค่ 5% แต่ถ้าหากขุดถ่านหินเองจะมีกำไรขั้นต้นถึง 40% หรือกำไรขั้นต้นสุทธิมากกว่า 10% ทำให้รายได้และกำไรเติบโตขึ้นอย่างมีนัยสำคัญ” พนม กล่าว
ทั้งนี้ ถ้าหากบริษัทสามารถซื้อเหมืองถ่านหินที่อินโดนีเซียได้ภายในไตรมาสแรก เหมืองแห่งนี้น่าจะสามารถขุดถ่านหินขึ้นมาขายได้ในไตรมาส 3 ส่งผลให้รายได้ในปี 2555 จะมากกว่าเป้าหมายเดิมที่คาดไว้ว่าจะเติบโต 40% หรือประมาณ 7,500 ล้านบาท และจะเพิ่มขึ้นอย่างมากในปี 2556 ท่ามกลางความต้องการถ่านหินที่ยังมีสูงมากทั้งในประเทศและต่างประเทศ เช่น จีนและอินเดีย แต่บริษัทจะต้องมีเหมืองและมีถ่านหินในมือก่อน จึงจะเจรจาขายของให้กับลูกค้า 
ส่วนการลงทุนในธุรกิจโรงไฟฟ้าชีวมวลนั้น บริษัทมีเป้าหมายที่จะหารายได้คงที่ในระยะยาว และต้องการให้โรงไฟฟ้าเหล่านี้ซื้อถ่านหินจากบริษัท ทำให้มีตลาดส่วนหนึ่งที่แน่นอน ซึ่งคาดว่าน่าจะเห็นการลงทุนในธุรกิจนี้ในปี 2555 ขนาดไม่เกิน 10 เมกะวัตต์ แต่บริษัทจะร่วมลงทุนในสัดส่วนเท่าไรขึ้นอยู่กับการพิจารณาต่อรองในอนาคต
อย่างไรก็ตาม ธุรกิจถ่านหินยังมีความเสี่ยงเรื่องสิ่งแวดล้อมทั้งในประเทศและอินโดนีเซีย แต่นักลงทุนไม่ต้องห่วงมากนัก เนื่องจากบริษัทได้ลงทุนเพื่อป้องกันปัญหาที่อาจจะเกิดขึ้นแล้ว นอกจากนี้ยังมีที่ปรึกษาที่ดีในอินโดนีเซีย ซึ่งรู้เรื่องกฎเกณฑ์ต่างๆ
ล่าสุดโรงงานและคลังสินค้าของ AGE ใน จ.สมุทรสาคร สามารถกลับมาเปิดบริการได้ตามปกติแล้ว เมื่อวันที่ 8 ธ.ค.ที่ผ่านมา หลังบริษัทได้มีการปรับปรุงระบบการผลิตเรียบร้อยแล้ว จากก่อนหน้าที่ต้องหยุดดำเนินการชั่วคราวไปตั้งแต่วันที่ 13 ก.ค. 2554 ตามคำสั่งของ ผวจ.สมุทรสาคร ได้แจ้งให้ผู้ประกอบการถ่านหินใน จ.สมุทรสาคร หยุดดำเนินการชั่วคราว 
สำหรับภาพในอนาคตของ AGE “พนม” กล่าวว่า ปีนี้บริษัทจะมียอดขายเกินกว่า 5,000 ล้านบาท เพิ่มขึ้นมามากเมื่อเปรียบเทียบกับเมื่อตอนบริษัทเข้าจดทะเบียนซื้อขายในตลาดหลักทรัพย์เอ็มเอไอ (mai) เมื่อวันที่ 26 ก.พ. 2552 ซึ่งตอนนั้นมียอดขายประมาณ 1,000 ล้านบาท
ทั้งนี้ หากแผนการลงทุนไปตามเป้าหมายที่วางไว้ว่า AGE จะเติบโตอีกมากและผลการดำเนินงานจะโตทะลุเป้าหมายที่ตั้งไว้ โดยในปี 2556 จะมีรายได้เกินกว่า 1 หมื่นล้านบาท และปี 2558 มีโอกาสถึง 2 หมื่นล้านบาท อย่างแน่นอน